CELEX: 32020R1427
Language: ro
Date: 2020-10-12 00:00:00
Title: Regulamentul de punere în aplicare (UE) 2020/1427 al Comisiei din 12 octombrie 2020 de extindere a taxei antidumping definitive instituite prin Regulamentul de punere în aplicare (UE) 2015/83 asupra importurilor de glutamat monosodic provenind din Republica Populară Chineză la importurile de glutamat monosodic în amestec sau în soluție provenind din Republica Populară Chineză

13.10.2020   
               
               
                  RO
               
               
                  Jurnalul Oficial al Uniunii Europene
               
               
                  L 336/1
               
            
         REGULAMENTUL DE PUNERE ÎN APLICARE (UE) 2020/1427 AL COMISIEI
         din 12 octombrie 2020
         de extindere a taxei antidumping definitive instituite prin Regulamentul de punere în aplicare (UE) 2015/83 asupra importurilor de glutamat monosodic provenind din Republica Populară Chineză la importurile de glutamat monosodic în amestec sau în soluție provenind din Republica Populară Chineză
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1) („regulamentul de bază”), în special articolul 13 alineatul (3) și articolul 14 alineatul (5),
         întrucât:
         1.   PROCEDURA
         
         1.1.   Măsuri în vigoare și ancheta paralelă
         
         
                     (1)
                  
                  
                     În noiembrie 2008, prin Regulamentul (CE) nr. 1187/2008 (2) (denumit în continuare „regulamentul inițial”), Consiliul a instituit o taxă antidumping definitivă la importurile de glutamat monosodic (denumit în continuare „MSG”) originare din Republica Populară Chineză („RPC”). Măsurile au luat forma unei taxe vamale ad valorem cuprinse între 33,8 % și 39,7 %.
                  
               
                     (2)
                  
                  
                     În ianuarie 2015, în urma unei reexaminări în perspectiva expirării măsurilor (reexaminarea anterioară în perspectiva expirării măsurilor), prin Regulamentul de punere în aplicare (UE) 2015/83 (3), Comisia a instituit o taxă antidumping definitivă la importurile de glutamat monosodic originar din RPC.
                  
               
                     (3)
                  
                  
                     În același timp, prin Regulamentul de punere în aplicare (UE) 2015/84 (4), Comisia a instituit o taxă antidumping definitivă la importurile de glutamat monosodic originar din Indonezia.
                  
               
                     (4)
                  
                  
                     La 21 ianuarie 2020, Comisia a deschis o reexaminare în perspectiva expirării măsurilor antidumping (5) aplicabile importurilor de glutamat monosodic originar din RPC și din Indonezia, în conformitate cu articolul 11 alineatul (2) din regulamentul de bază. Ancheta de reexaminare este în curs de desfășurare.
                  
               1.2.   Cererea
         
         
                     (5)
                  
                  
                     La 8 ianuarie 2020, Comisia a primit o cerere în temeiul articolului 13 alineatul (3) și al articolului 14 alineatul (5) din regulamentul de bază prin care i se solicita să ancheteze posibila circumvenție a măsurilor antidumping instituite la importurile de MSG originare din RPC și să supună aceste importuri înregistrării. Cererea a fost înaintată de Ajinomoto Foods Europe SAS („solicitantul”), unicul producător de MSG din Uniune.
                  
               
                     (6)
                  
                  
                     Solicitantul a transmis suficiente elemente de probă potrivit cărora măsurile antidumping existente vizând importurile de MSG fac obiectul unei circumvenții. Potrivit acestor elemente de probă:
                     
                                 —
                              
                              
                                 după instituirea, prin Regulamentul de punere în aplicare (UE) 2015/83, a taxei antidumping definitive, s-a constatat o modificare a configurației schimburilor comerciale care implică exporturi din RPC către Uniune;
                              
                           
                                 —
                              
                              
                                 această modificare se datorează importurilor produsului în cauză cu o mică modificare care nu îi afectează caracteristicile fundamentale, dar care determină încadrarea sa în coduri vamale care, în mod normal, nu fac obiectul măsurilor, neexistând o motivație suficientă sau o justificare economică alta decât impunerea taxei;
                              
                           
                                 —
                              
                              
                                 efectele corective ale măsurilor antidumping existente asupra produsului în cauză erau compromise, atât în ceea ce privește cantitatea, cât și în ceea ce privește prețul; și
                              
                           
                                 —
                              
                              
                                 prețurile produsului ușor modificate făceau obiectul unui dumping în raport cu valoarea normală stabilită anterior.
                              
                           
               1.3.   Deschiderea procedurii
         
         
                     (7)
                  
                  
                     După ce a constatat că există suficiente dovezi, în temeiul articolului 13 alineatul (3) din regulamentul de bază, Comisia a deschis o anchetă pentru a stabili dacă importurile în Uniune de MSG în amestec sau în soluție, conținând MSG în proporție de cel puțin 50 % din masa uscată și provenind din RPC constituie o circumvenție a măsurilor existente.
                  
               
                     (8)
                  
                  
                     Ancheta a fost deschisă prin Regulamentul de punere în aplicare (UE) 2020/230 al Comisiei (6) („regulamentul de deschidere”). În aplicarea articolului 13 alineatul (3) și a articolului 14 alineatul (5) din regulamentul de bază, regulamentul de deschidere impunea autorităților vamale să înregistreze importurile de produse ușor modificate provenind din RPC.
                  
               1.4.   Produsul în cauză și produsul care face obiectul anchetei
         
         
                     (9)
                  
                  
                     Produsul vizat de o eventuală circumvenție este glutamatul monosodic, încadrat în prezent la codul NC ex 2922 42 00 (codul TARIC 2922420010) și provenind din RPC (denumit în continuare „produsul în cauză” sau „MSG”). Produsul în cauză face obiectul unor măsuri antidumping impuse prin Regulamentul de punere în aplicare (UE) 2015/83. Este utilizat în special ca potențiator de arome în supe, ciorbe, mâncăruri pe bază de carne și pește, precum și în alimentele gata preparate. MSG-ul este utilizat, de asemenea, în industria chimică pentru aplicații nealimentare, precum detergenții. MSG este obținut prin fermentarea bacteriană a unei surse de zahăr (de exemplu, amidon de porumb, amidon de grâu sau amidon de tapioca, precum și sirop de zahăr, melasă din trestie de zahăr și melasă din sfeclă de zahăr). Este cunoscut și după codul E621, iar descrierea prezentată în Regulamentul (UE) nr. 231/2012 al Comisiei (7) de stabilire a specificațiilor pentru aditivii alimentari este: „cristale sau pulbere cristalină de culoare albă, practic inodore”. Denumirea chimică a MSG este L-glutamat monosodic monohidrat, iar formula sa chimică este C5H8NaNO4 · H2O.
                  
               
                     (10)
                  
                  
                     Produsul care face obiectul anchetei privind posibila circumvenție a măsurilor este glutamatul monosodic în amestec sau în soluție, conținând glutamat monosodic în proporție de 50 % sau mai mult din greutatea uscată, încadrat în prezent la codurile NC 2103 90 90, ex 2104 10 00, ex 2104 20 00, ex 3824 99 92, ex 3824 99 93 și ex 3824 99 96 (codurile TARIC 2103909011, 2103909081, 2104100011, 2104100081, 2104200011, 3824999298, 3824999389 și 3824999689) și provenind din Republica Populară Chineză („produsul care face obiectul anchetei” sau „amestecuri de MSG”).
                  
               1.5.   Perioada de anchetă și perioada de raportare
         
         
                     (11)
                  
                  
                     Ancheta s-a desfășurat în perioada cuprinsă între 1 ianuarie 2013 și 31 decembrie 2019 („perioada de anchetă” sau „PA”). În cursul perioadei de anchetă, au fost colectate date pentru a investiga, printre altele, pretinsa modificare a configurației schimburilor comerciale.
                  
               
                     (12)
                  
                  
                     Pentru perioada de raportare cuprinsă între 1 ianuarie 2019 și 31 decembrie 2019 (denumită în continuare „perioada de raportare” sau „PR”), au fost colectate date mai detaliate, pentru a se examina dacă importurile au compromis efectul corectiv al măsurilor în vigoare în ceea ce privește prețurile și/sau cantitățile, precum și existența dumpingului.
                  
               1.6.   Ancheta
         
         
                     (13)
                  
                  
                     Comisia a informat oficial autoritățile din RPC, producătorii-exportatori cunoscuți din RPC, importatorii/utilizatorii din Uniune cunoscuți ca fiind interesați și solicitantul cu privire la deschiderea anchetei.
                  
               
                     (14)
                  
                  
                     Prin regulamentul inițial, toate părțile interesate au fost invitate să își prezinte în scris punctele de vedere și să transmită răspunsurile la chestionar sau orice alte informații în termen de 37 de zile de la începerea anchetei actuale. La data deschiderii anchetei, formularul de scutire, chestionarul pentru producătorii-exportatori din RPC și chestionarul pentru importatorii/utilizatorii din Uniune au fost publicate pe site-ul internet al DG Comerț, la adresa https://trade.ec.europa.eu/tdi/case_details.cfm?id=2448.
                  
               
                     (15)
                  
                  
                     Comisia a oferit părților interesate posibilitatea de a solicita să fie audiate în termenul prevăzut în regulamentul de deschidere. Toate părțile au fost informate că lipsa de cooperare ar putea duce la aplicarea dispozițiilor articolului 18 din regulamentul de bază și la stabilirea constatărilor pe baza datelor disponibile.
                  
               
                     (16)
                  
                  
                     Un importator și șase utilizatori din Uniune au trimis răspunsuri la chestionar. După ce li s-au solicitat clarificări cu privire la răspunsurile pe care le-au oferit la chestionar, importatorul și un utilizator și-au retras cooperarea.
                  
               1.7.   Lipsa cooperării
         
         
                     (17)
                  
                  
                     Niciun producător-exportator sau comerciant din RPC al produsului în cauză sau al produsului care face obiectul anchetei nu s-a manifestat. La 2 aprilie 2020, Comisia a informat guvernul RPC cu privire la acest fapt și la intenția sa de a aplica datele disponibile, în temeiul articolului 18 din regulamentul de bază.
                  
               
                     (18)
                  
                  
                     În egală măsură, niciun importator sau utilizator al produsului din Uniune care face obiectul anchetei nu a cooperat la prezenta anchetă. Cei cinci utilizatori care au cooperat răspunzând la chestionar au declarat că importă sau folosesc produsul în cauză și au confirmat cu toții că nu importă sau nu folosesc produsul care face obiectul anchetei.
                  
               
                     (19)
                  
                  
                     În lipsa cooperării, constatările au fost stabilite pe baza datelor disponibile, în conformitate cu articolul 18 din regulamentul de bază.
                  
               2.   REZULTATELE ANCHETEI
         
         2.1.   Considerații generale
         
         
                     (20)
                  
                  
                     În conformitate cu articolul 13 alineatul (1) din regulamentul de bază, în scopul evaluării unei eventuale circumvenții, Comisia a analizat succesiv următoarele elemente:
                     
                                 —
                              
                              
                                 dacă a existat o modificare a configurației schimburilor comerciale între RPC și Uniune;
                              
                           
                                 —
                              
                              
                                 dacă această modificare decurge din practici, operațiuni sau prelucrări pentru care nu există o motivație suficientă sau o justificare economică alta decât impunerea taxei;
                              
                           
                                 —
                              
                              
                                 dacă s-a dovedit că există prejudiciu sau că efectele corective ale taxei sunt compromise în ceea ce privește prețul și/sau cantitățile de produs similar; și
                              
                           
                                 —
                              
                              
                                 dacă există probe privind existența unui dumping în legătură cu valorile normale stabilite anterior pentru produsul similar.
                              
                           
               2.2.   Modificarea configurației schimburilor comerciale
         
         
                     (21)
                  
                  
                     Pentru a determina existența unei eventuale modificări a configurației schimburilor comerciale, Comisia a analizat volumul importurilor de MSG și amestecuri de MSG pe întreaga perioadă de anchetă.
                  
               
                     (22)
                  
                  
                     Volumul importurilor de MSG a fost stabilit pe baza datelor Eurostat, la nivelul codurilor TARIC (8) pentru perioada de anchetă. În prezent, MSG este încadrat la codul TARIC 2922420010.
                  
               
                     (23)
                  
                  
                     Volumul importurilor de amestecuri de MSG nu a putut fi stabilit pe baza datelor Eurostat, din următoarele motive: se presupune că importurile de amestecuri de MSG erau efectuate sub codurile NC 2103 90 90, 2104 10 00, 2104 20 00, 3824 90 92, 3824 90 93 și 3824 90 96. Aceste coduri NC au un domeniu de acoperire mai extins decât produsul care face obiectul anchetei. Analizarea modificărilor în configurația schimburilor comerciale pe baza importurilor efectuate sub aceste coduri NC ar fi condus la supraestimarea cantităților de MSG în amestecuri sau în soluții efectiv importate.
                  
               
                     (24)
                  
                  
                     Pentru a stabili cu mai multă exactitate volumul de amestecuri de MSG importate, în absența altor surse mai fiabile de informații, Comisia a aplicat o metodologie având la bază metodologia sugerată de solicitant în cerere.
                  
               
                     (25)
                  
                  
                     Mai întâi, a determinat volumele combinate de MSG și amestecuri de MSG, cunoscute sub denumirea de „Gourmet Powder” (9) exportate din RPC în Uniune, conform datelor înregistrate în baza de date a Global Trade Atlas sau „GTA” (10) sub codurile vamale ale Chinei 2922 42 20 și, respectiv, 2103 90 10. În timp ce datele pentru „Gourmet Powder” ar trebui să cuprindă amestecurile conținând MSG în proporție de 80 %-99 %, este posibil ca aceste date să includă și exporturile de MSG în stare pură destinate desfacerii pe piața cu amănuntul. Mai mult, nu se poate exclude posibilitatea ca unele amestecuri de MSG cu mici cantități de aditivi să fie exportate din RPC ca MSG în stare pură.
                  
               
                     (26)
                  
                  
                     Prin urmare, pentru a obține date cu privire la importurile de amestecuri de MSG, Comisia a scăzut din volumul total de exporturi astfel calculat volumul importurilor de MSG înregistrate în baza de date a Eurostat sub codul TARIC 2922420010 (a se vedea considerentul 22).
                  
               
                     (27)
                  
                  
                     Diferența rezultată a fost considerată ca reprezentând o determinare suficient de exactă a volumului importurilor de amestecuri de MSG în Uniune.
                  
               
                     (28)
                  
                  
                     La 28 mai 2020, Comisia a notificat tuturor părților interesate intenția sa de a aplica metodologia descrisă mai sus și le-a invitat să își exprime punctele de vedere cu privire la metodologia și datele prezentate. Doar solicitantul a prezentat observații, exprimându-și acordul față de metodologie și de date.
                  
               
                     (29)
                  
                  
                     Pe baza metodologiei descrise mai sus, Comisia a obținut următoarele date privind importurile:
                     
                        Importurile din RPC în Uniune
                     
                     
                                 (Unitate: tone)
                              
                           
                                  
                              
                              
                                 2013
                              
                              
                                 2014
                              
                              
                                 2015
                              
                              
                                 2016
                              
                              
                                 2017
                              
                              
                                 2018
                              
                              
                                 PR
                              
                           
                                 Produsul în cauză
                              
                              
                                 2 317 
                              
                              
                                 3 515 
                              
                              
                                 5 234 
                              
                              
                                 3 652 
                              
                              
                                 3 624 
                              
                              
                                 2 221 
                              
                              
                                 3 063 
                              
                           
                                 Produsul care face obiectul anchetei
                              
                              
                                 2 484 
                              
                              
                                 2 437 
                              
                              
                                 4 535 
                              
                              
                                 2 765 
                              
                              
                                 3 046 
                              
                              
                                 4 336 
                              
                              
                                 8 558 
                              
                           
                                 
                                             
                                                Sursa:
                                             
                                          
                                          
                                             GTA, Eurostat
                                          
                                       
                           
               
                     (30)
                  
                  
                     Importurile de amestecuri de MSG din RPC în Uniune au crescut cu 244 % în cursul PA, ajungând la 8 558 de tone în PR. În ceea ce privește importurile de MSG, după creșterea inițială dintre 2013 și 2015, s-a înregistrat o scădere a importurilor începând cu 2015, acestea ajungând la 3 063 de tone în cursul PR.
                  
               
                     (31)
                  
                  
                     Pe această bază, se poate concluziona că a avut loc o modificare a configurației schimburilor comerciale în sensul articolului 13 alineatul (1) din regulamentul de bază.
                  
               2.3.   Modificarea configurației schimburilor comerciale decurge din practici, operațiuni sau prelucrări pentru care nu există o motivație suficientă sau o justificare economică alta decât impunerea taxei.
         
         
                     (32)
                  
                  
                     Articolul 13 alineatul (1) din regulamentul de bază impune ca modificarea configurației schimburilor comerciale să decurgă din practici, operațiuni sau prelucrări pentru care nu există o motivație suficientă sau o justificare economică alta decât impunerea taxei. După cum s-a menționat la considerentul 31, s-a concluzionat că există o modificare a configurației schimburilor comerciale. După cum s-a menționat la considerentul 19, din cauza lipsei de cooperare, constatările s-au bazat pe datele disponibile, în conformitate cu articolul 18 din regulamentul de bază.
                  
               
                     (33)
                  
                  
                     În cerere, solicitantul a susținut că producătorii chinezi exportă cantități semnificative de amestecuri de MSG, pentru a se încadra în coduri vamale care nu fac obiectul măsurilor. Acest proces aduce mici modificări produsului, fără a îi modifica caracteristicile fundamentale.
                  
               
                     (34)
                  
                  
                     Încă din 2015, autoritățile vamale din statele membre au informat serviciile Comisiei cu privire la existența acestei practici. Autoritățile vamale observaseră o creștere a importurilor de amestecuri de MSG cu sare de masă în procent de aproximativ 1 % sub alte coduri vamale decât cele care fac obiectul anchetei, în timp ce importurile de MSG în stare pură scăzuseră. În opinia lor, singurul scop al acestei practici era evitarea taxei antidumping, întrucât amestecurile nu modificau caracteristicile produsului și aveau aceleași aplicații ca MSG în stare pură.
                  
               
                     (35)
                  
                  
                     Deciziile referitoare la informațiile tarifare obligatorii („ITO”) emise de administrațiile vamale ale mai multor state membre confirmă faptul că practica are loc. Aceste ITO (11) încadrează, în scopuri vamale, amestecurile cu concentrații de MSG cuprinse între 50 % și 99 % în coduri NC și TARIC care fac obiectul măsurilor. Toate aceste decizii referitoare la ITO au fost emise în PA și au fost valabile de la data emiterii, pe parcursul PA. Descrierea bunurilor pentru care a fost emisă decizia referitoare la ITO confirmă faptul că se referă la produsul care face obiectul anchetei. Prin urmare, produsul care fac obiectul anchetei importat în conformitate cu aceste ITO nu este supus taxelor antidumping.
                  
               
                     (36)
                  
                  
                     O analiză a ITO, precum și a cererilor de emitere a deciziilor cu privire la ITO aflate la dispoziția Comisiei, confirmă faptul că utilizarea este aceeași cu cea a produsului în cauză. În plus, unii titulari ai deciziilor cu privire la ITO sunt importatori cunoscuți ai produsului în cauză menționați în anchetele anterioare. De fapt, unul dintre titularii deciziilor cu privire la ITO a fost identificat, de asemenea, de administrațiile vamale ale statelor membre ca importator în cazul tranzacțiilor explicate în considerentul 34.
                  
               
                     (37)
                  
                  
                     Ancheta nu a evidențiat nicio justificare economică pentru utilizarea produsului care face obiectul anchetei. După cum reiese din cererea solicitantului, practica de utilizare a amestecurilor de MSG în locul MSG în stare pură impune utilizatorilor o sarcină economică suplimentară, obligându-i să își adapteze produsele, etichetarea și rețetele pentru a ține seama de cantitățile de sare crescute. Nu există nicio justificare economică pentru aceasta, în afară de circumvenția măsurilor privind MSG. În plus, Comisia observă că adăugarea intenționată de sare în MSG extinde procesul de producție cu încă o etapă, fapt care impune producătorilor o sarcină economică suplimentară, manifestată sub forma unor activități și cerințe de supraveghere suplimentare, ceea ce duce la creșterea costurilor de producție.
                  
               
                     (38)
                  
                  
                     După cum s-a menționat la considerentul 16, Comisia a primit inițial răspunsuri la chestionar de la șase utilizatori. Un utilizator a precizat că utiliza MSG în stare pură pentru a-și crea propriile amestecuri de MSG, în funcție de procentul de MSG aplicat. Unii dintre utilizatorii care au cooperat au declarat că achiziționau amestecuri de MSG de la furnizori din Uniune. Niciunul dintre aceștia nu a raportat importuri ale produsului care face obiectul anchetei, niciunul nu a prezentat observații și niciunul nu a furnizat vreo justificare pentru utilizarea acestuia.
                  
               
                     (39)
                  
                  
                     Având în vedere cele de mai sus, în temeiul articolului 18 din regulamentul de bază, Comisia a concluzionat că produsul în cauză este supus unei mici modificări care nu îi schimbă caracteristicile fundamentale, ci determină încadrarea sa în coduri vamale care, în mod normal, nu fac obiectul măsurilor, precum și că nu există o motivație suficientă sau o justificare economică alta decât impunerea taxei.
                  
               2.4.   Efectele corective ale taxei sunt astfel compromise
         
         
                     (40)
                  
                  
                     În conformitate cu articolul 13 alineatul (1) din regulamentul de bază, Comisia a examinat dacă amestecurile de MSG importate au compromis, în ceea ce privește cantitățile și prețurile, efectele corective ale măsurilor existente asupra importurilor de MSG provenind din RPC.
                  
               
                     (41)
                  
                  
                     După cum s-a menționat la considerentul 29, ancheta a stabilit că, în perioada de raportare, au fost importate cantități semnificative de amestecuri de MSG. Cantitățile importate au reprezentat peste 10 % din consumul de la nivelul Uniunii în PR. Consumul la nivelul Uniunii este calculat pe baza datelor estimate de solicitant în cerere, acesta atingând [77 000 – 79 000] (12) de tone.
                  
               
                     (42)
                  
                  
                     Comisia a comparat prețul mediu de export al amestecurilor de MSG din perioada de raportare (stabilit prin aceeași metodologie ca cea menționată la considerentul 24), ajustate în mod corespunzător de la nivelul FOB (13) la nivelul CIF (14), cu prețurile medii neprejudiciabile ale industriei din Uniune, astfel cum s-a stabilit în cursul PAR din reexaminarea anterioară în perspectiva expirării măsurilor.
                  
               
                     (43)
                  
                  
                     Comparația a evidențiat o marjă semnificativă de subcotare a prețurilor de 93 %.
                  
               
                     (44)
                  
                  
                     Pe baza acestor date, Comisia a concluzionat că importurile de amestecuri de MSG subminează efectele corective ale măsurilor în vigoare, atât în ceea ce privește cantitățile, cât și prețurile.
                  
               2.5.   Dovada existenței dumpingului
         
         
                     (45)
                  
                  
                     În conformitate cu articolul 13 alineatul (1) din regulamentul de bază, Comisia a examinat dacă a existat dumping în legătură cu valorile normale stabilite anterior pentru produsul similar. În acest scop, Comisia a comparat prețul mediu de export al amestecurilor de MSG din timpul perioadei de raportare (stabilit prin aceeași metodologie ca cea menționată la considerentul 24) cu valoarea normală stabilită pentru produsul similar în cadrul reexaminării anterioare în perspectiva expirării măsurilor.
                  
               
                     (46)
                  
                  
                     Comparația a evidențiat o marjă de dumping semnificativă, de 99,7 %.
                  
               2.6.   Măsuri
         
         
                     (47)
                  
                  
                     Pe baza constatărilor de mai sus, Comisia a concluzionat că măsurile existente privind importurile de MSG provenind din RPC, astfel cum au fost definite în reexaminarea anterioară efectuată în perspectiva expirării măsurilor, au făcut obiectul unei circumvenții pe baza importurilor produsului care face obiectul anchetei.
                  
               
                     (48)
                  
                  
                     Ancheta a arătat că a survenit o modificare a configurației schimburilor comerciale dintre RPC și Uniune, modificare care a decurs din practici, operațiuni sau prelucrări pentru care nu a existat o motivație suficientă sau o justificare economică alta decât impunerea taxei. De asemenea, Comisia a constatat că efectele corective ale taxei sunt compromise în ceea ce privește prețurile și cantitățile produsului similar, în timp ce s-a constatat existența unui dumping semnificativ în raport cu valoarea normală stabilită anterior pentru produsul similar.
                  
               
                     (49)
                  
                  
                     Prin urmare, în conformitate cu articolul 13 alineatul (1) din regulamentul de bază, măsurile antidumping în vigoare trebuie să fie extinse la importurile produsului care face obiectul anchetei.
                  
               
                     (50)
                  
                  
                     În conformitate cu articolul 13 alineatul (1) al doilea paragraf din regulamentul de bază, măsura care urmează a fi extinsă trebuie să fie cea prevăzută la articolul 1 alineatul (2) din Regulamentul de punere în aplicare (UE) 2015/83 pentru „toate celelalte societăți”, anume o taxă antidumping definitivă de 39,7 % aplicabilă prețului net franco-frontiera Uniunii, înainte de vămuire.
                  
               
                     (51)
                  
                  
                     În conformitate cu articolul 13 alineatul (3) și cu articolul 14 alineatul (5) din regulamentul de bază, care stipulează că orice măsuri extinse trebuie să se aplice importurilor care au intrat în Uniune sub obligația de înregistrare instituită de regulamentul de deschidere, taxa antidumping trebuie să fie aplicată acestor importuri înregistrate ale produsului care face obiectul anchetei.
                  
               3.   COMUNICAREA CONSTATĂRILOR
         
         
                     (52)
                  
                  
                     Faptele și considerațiile esențiale care au condus la concluziile de mai sus au fost aduse la cunoștința tuturor părților interesate. De asemenea, părților li s-a acordat un termen pentru a-și prezenta observațiile în urma respectivei comunicări. Comisia a primit observații doar de la solicitant, care a susținut abordarea propusă.
                  
               
                     (53)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            
               (1)   Taxa antidumping definitivă aplicabilă „tuturor celorlalte societăți”, instituită prin articolul 1 din Regulamentul de punere în aplicare (UE) 2015/83 privind importurile de glutamat monosodic provenind din Republica Populară Chineză, se extinde la importurile în Uniune de glutamat monosodic în amestec sau în soluție, conținând glutamat monosodic în proporție de cel puțin 50 % din masa uscată, încadrate în prezent la codurile NC ex 2103 90 90, ex 2104 10 00, ex 2104 20 00, ex 3824 99 92, ex 3824 99 93 și ex 3824 99 96 (coduri TARIC 2103909011, 2103909081, 2104100011, 2104100081, 2104200011, 3824999298, 3824999389 și 3824999689), originar din Republica Populară Chineză.
            
            
               (2)   Taxa a cărei aplicare este extinsă în temeiul alineatului (1) al prezentului articol este percepută la importurile provenind din Republica Populară Chineză înregistrate în conformitate cu articolul 2 din Regulamentul de punere în aplicare (UE) 2020/230 și cu articolul 13 alineatul (3) și articolul 14 alineatul (5) din Regulamentul (UE) 2016/1036.
            
            
               (3)   Sub rezerva unor dispoziții contrare, se aplică dispozițiile în vigoare în materie de taxe vamale.
            
         
         
            Articolul 2
            
               (1)   Cererile de scutire de la taxa extinsă prin articolul 1 se formulează în scris în una dintre limbile oficiale ale Uniunii Europene și trebuie semnate de către o persoană autorizată să reprezinte entitatea care solicită scutirea. Cererea trebuie trimisă la următoarea adresă:
               
                           Comisia Europeană
                        
                     
                           Direcția Generală Comerț
                        
                     
                           Direcția H
                        
                     
                           Birou: CHAR 04/039
                        
                     
                           1049 Bruxelles
                        
                     
                           Belgia
                        
                     
            
               (2)   În conformitate cu articolul 13 alineatul (4) din Regulamentul (UE) 2016/1036, Comisia poate autoriza, printr-o decizie, scutirea importurilor realizate de societăți care nu constituie o circumvenție a măsurilor antidumping instituite prin Regulamentul de punere în aplicare (UE) 2015/83 de taxa extinsă prin dispozițiile de la articolul 1 din prezentul regulament.
            
         
         
            Articolul 3
            Autoritățile vamale sunt invitate să suspende înregistrarea importurilor stabilită în conformitate cu articolul 2 din Regulamentul de punere în aplicare (UE) 2020/230.
         
         
            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 12 octombrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  Regulamentul (CE) nr. 1187/2008 al Consiliului din 27 noiembrie 2008 de instituire a unei taxe antidumping definitive și de percepere definitivă a taxei provizorii instituite la importurile de glutamat de monosodiu originare din Republica Populară Chineză (JO L 322, 2.12.2008, p. 1).
         
            (3)  Regulamentul de punere în aplicare (UE) 2015/83 al Comisiei din 21 ianuarie 2015 de instituire a unei taxe antidumping definitive la importurile de glutamat monosodic provenind din Republica Populară Chineză, în urma unei reexaminări efectuate în perspectiva expirării măsurilor în temeiul articolului 11 alineatul (2) din Regulamentul (CE) nr. 1225/2009 al Consiliului (JO L 15, 22.1.2015, p. 31).
         
            (4)  Regulamentul de punere în aplicare (UE) 2015/84 al Comisiei din 21 ianuarie 2015 de impunere a unei taxe antidumping definitive și de percepere definitivă a taxei provizorii impuse asupra importurilor de glutamat monosodic originar din Indonezia (JO L 15, 22.1.2015, p. 54).
         
            (5)  Aviz de deschidere a unei reexaminări efectuate în perspectiva expirării măsurilor antidumping aplicabile importurilor de glutamat monosodic originar din Republica Populară Chineză și din Indonezia (JO C 20, 21.1.2020, p. 18).
         
            (6)  Regulamentul de punere în aplicare (UE) 2020/230 al Comisiei din 19 februarie 2020 de deschidere a unei anchete privind posibila eludare a măsurilor antidumping instituite prin Regulamentul de punere în aplicare (UE) 2015/83 referitor la importurile de glutamat monosodic originar din Republica Populară Chineză și de supunere a acestor importuri la înregistrare (JO L 47, 20.2.2020, p. 9).
         
            (7)  Regulamentul (UE) nr. 231/2012 al Comisiei din 9 martie 2012 de stabilire a specificațiilor pentru aditivii alimentari enumerați în anexele II și III la Regulamentul (CE) nr. 1333/2008 al Parlamentului European și al Consiliului (JO L 83, 22.3.2012, p. 1).
         
            (8)  Tariful Integrat al Uniunii Europene.
         
            (9)  „Gourmet Powder” este un amestec de MSG bine-cunoscut produs în China, care ar trebui să cuprindă amestecuri de MSG și clorură de sodiu în proporție de 80 %-99 %.
         
            (10)  https://www.gtis.com/gta/secure/htscty_wta.cfm.
         
            (11)  DE5918/15-1 și PLPL-WIT-2015-0055, ambele emise în 2015, pentru încadrarea tarifară a amestecului „MSG 99 % + sare 1 %” în codul 3824909390 din Nomenclatura combinată; PLBTIWIT-2020-000347 emis în 2020 (care înlocuiește PL-WIT-2017-00240 emis în 2017), pentru încadrarea tarifară a amestecului „MSG 99 % + sare 1 %” în codul 38249993 din Nomenclatura combinată; DEBTI9861/20-1 emis în 2020, pentru încadrarea tarifară a unui amestec conținând MSG în proporție de 50 % sau mai mult în codul 3824999389 din Nomenclatura combinată; ES2015SOL00000001076-1 emis în 2016, pentru încadrarea tarifară a unui amestec conținând MSG în proporție de 59,9 % + sare, în codul 21039090 din Nomenclatura combinată.
         
            (12)  Întrucât există un singur producător în Uniune și pentru a respecta confidențialitatea acestor date, consumul total este prezentat sub forma unui interval.
         
            (13)  Franco la bord.
         
            (14)  Cost, asigurare și navlu.